DA Den Europæiske Unions Tidende C 272/45

Sag anlagt den 3. september 2008 — Spanien mod Kommissionen

(Sag T-359/08)

(2008/C 272/89)

Processprog: spansk

Parter

Sagsøger: Kongeriget Spanien (ved J. Rodríguez Cárcamo)

Sagsøgt: Kommissionen for De Europæiske Fællesskaber

Sagsøgerens påstande

Kongeriget Spanien har nedlagt følgende påstande:

— Retten i Første Instans bestemmer, at der ikke kan ske anvendelse af retningslinjerne for beregning af finansielle korrektioner, som finder anvendelse på udgifter, der medfinansieres af strukturfondene og Samhørighedsfonden, i tilfælde af en overtrædelse af reglerne om offentlige kontrakter, endelig udg. af 29. november 2007, COCOF 07/0037/03-ES.

— Kommissionen for De Europæiske Fællesskabers afgørelse K(2008) 3243 af 25. juni 2008, hvorved støtten fra Samhørighedsfonden til de projekter, der er grupperet under nr. 2001.ES.16.C.P.E.0045 (Affaldshåndtering i Galicien — 2001) (gruppe 2), nedsættes, annulleres.

— Kommissionen for De Europæiske Fællesskaber tilpligtes at betale sagens omkostninger.

Søgsmålsgrunde og væsentligste argumenter

Den foreliggende sag omhandler fire undergrupper af projekter vedrørende planen for håndtering af fast byaffald for Galicien. Den oprindeligt bevilgede fællesskabsfinansiering beløb sig til 80 % af de støtteberettigede offentlige udgifter.

I den skrivelse, som Kommissionen tilsendte sagsøgeren i april 2006, blev der påtænkt korrektioner som følge af de uregelmæssigheder, der blev afdækket under en tidligere revision. Konklusionerne i dette dokument indeholdt to forslag til finansielle korrektioner. Den første vedrørende den uregelmæssighed, som sanktioneres i den anfægtede beslutning, følger af en forskel i opfattelsen ved klassificeringen af visse kontrakter. Forslaget til finansiel korrektion af denne grund beløb sig til 59 652,48 EUR.

Ikrafttrædelsen i slutningen af 2007 af nogle nye »Retningslinjer for beregning af finansielle korrektioner, som finder anvendelse på udgifter, der medfinansieres af strukturfondene og Samhørighedsfonden, i tilfælde af en overtrædelse af reglerne om offentlige kontrakter« fastsætter en forøgelse af de finansielle korrektioner, som fastsættes endeligt, eftersom kriterierne indeholdt i disse forudsætter højere korrektioner end dem, som følger af anvendelsen af de retningslinier, som var gældende indtil da.

Sagsøgeren har til støtte for sine påstande for det første — og i overensstemmelse med artikel 241 EF — gjort gældende, at ovennævnte retningslinier fra 2007 er ulovlige, idet den anfører, at retningslinierne er i strid med artikel 7, stk. 1, i Rådets forordning (EF) nr. 1164/94 af 16. maj 1994 om oprettelse af Samhørighedsfonden, og artikel 17 i Kommissionens forordning (EF) nr. 1386/2002 af 29. juli 2002 om gennemførelsesbestemmelser til forordning nr. 1164/94, for så vidt som retningslinierne for det første ser bort fra de korrekte finansielle korrektioner, dvs. dem som udgør de udgifter, der rent faktisk blev afholdt af fonden, og som er afholdt i strid med reglerne, og for det andet fordi retningslinierne ved reguleringen af de faste beløb for korrektionerne ved beregningen af korrektionen anvender kontraktens tilbudsbudget, og ikke den dokumenterede udgift, som grundbeløb, og i mangel heraf kontraktens pris.

Retningslinierne fra 2007 er også i strid med følgende:

— Det generelle princip om gennemsigtighed i artikel 255 EF og forordning nr. 1049/2001 om aktindsigt i Europa-Parlamentets, Rådets og Kommissionens dokumenter, på grund af den begrænsede offentlighed, som retningslinierne er underlagt som følge af deres form og den begrænsede adgang til dem.

— Det almindelige retssikkerhedsprincip på grund af den tilbagevirkende kraft af retningslinerne, henset til, at de finder anvendelse på projekter som er blevet godkendt siden 2000.

— Begrundelsespligten.

Sagsøgeren har med hensyn til beslutningen af 25. juni 2008 gjort gældende, at den — udover at være baseret på ulovlige bestemmelser — tilsidesætter artikel 7, stk. 1, i ovennævnte forordning nr. 1164/94 og artikel 17 i ovennævnte forordning nr. 1386/2002, for så vidt som retningslinerne ved beregningen af korrektionen anvender kontraktens tilbudsbudget, og ikke den dokumenterede udgift, som grundbeløb, og i mangel heraf den oprindelige kontrakt.